CELEX: 52021PC0817
Language: da
Date: 2021-12-16
Title: Forslag til RÅDETS DIREKTIV om ændring af direktiv 2008/118/EF og direktiv (EU) 2020/262 (omarbejdning) for så vidt angår afgiftsfrie butikker i Kanaltunnelens franske terminal

EUROPA-KOMMISSIONEN
            Bruxelles, den 16.12.2021
            COM(2021) 817 final
            2021/0418(CNS)
            
            Forslag til
            RÅDETS DIREKTIV
            om ændring af direktiv 2008/118/EF og direktiv (EU) 2020/262 (omarbejdning) for så vidt angår afgiftsfrie butikker i Kanaltunnelens franske terminal
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Efter Det Forenede Kongeriges udtræden af Den Europæiske Union genindføres der med dette forslag i punktafgiftsdirektivet
                  1
                en tidligere bestemmelse i direktiv 92/12/EØF, der anerkender den særlige status for den faste forbindelse under Kanalen og dens lighed med en havn. 
            
            
               Med forslaget genindføres der en tidligere bestemmelse, der giver mulighed for at genåbne afgiftsfrie butikker i den franske terminal ved den faste forbindelse under Kanalen på samme måde som især i de franske havne Calais og Dunkirk og i den britiske terminal ved den faste forbindelse under Kanalen (Folkestone).
            
            
               Den faste forbindelse under Kanalen er en jernbaneforbindelse med to tunneler og en tilhørende servicetunnel under Den Engelske Kanal mellem Folkestone (Kent, Det Forenede Kongerige) og Coquelles (Pas-de-Calais, Frankrig) samt terminalområder til kontrol af adgang til og udkørsel fra tunnelerne. Den har karakter af en søfartsforbindelse med grænsekontrol ved de to adgangsterminaler til den faste forbindelse under Kanalen.
            
            
               Med direktiv 92/12/EØF
                  2
                blev den særlige status for den faste forbindelse under kanalen anerkendt og dens situation sammenlignet med en havn hvad angår ordningen med afgiftsfrie butikker. Dette var begrundet i ønsket om at tage hensyn til denne nye forbindelse mellem Frankrig og Det Forenede Kongerige i forhold til færgeforbindelserne og på denne måde skabe lige vilkår mellem den faste forbindelse under Kanalen og søfartsforbindelserne.
            
            
               Denne bestemmelse blev imidlertid ikke overført, da det afgiftsfrie salg mellem medlemsstaterne blev afskaffet i 1999, fordi de pågældende afgiftsfrie butikker ikke leverede til passagerer, der rejste uden for Unionens afgiftsområde.
            
            
               I overensstemmelse med de gældende regler i punktafgiftsdirektivet er afgiftsfrie butikker derfor kun tilladt i Unionens lufthavne og havne med henblik på salg til passagerer, der forlader Unionens afgiftsområde. Dette er berettiget for at undgå unddragelse og misbrug af afgifter
                  3
               . 
            
            
               Den 31. december 2020 blev den faste forbindelse under Kanalen efter Det Forenede Kongeriges udtræden af Den Europæiske Union en grænseoverskridende forbindelse mellem Unionen og et tredjeland. Som tilladt i henhold til punktafgiftsdirektivet genindførte færgeselskaberne afgiftsfrit salg af varer om bord på deres skibe under overfarten til Det Forenede Kongerige. Der er også åbnet afgiftsfrie butikker i havnene i Calais og Dunkirk. Desuden har Det Forenede Kongerige allerede givet tilladelse til et salgssted i terminalen ved den faste forbindelse under Kanalen i Folkestone. Den franske terminal ved den faste forbindelse under Kanalen kan i henhold til de gældende regler dog ikke åbne afgiftsfrie butikker.
            
            
               Formålet med forslaget er at give rejsende, der benytter den faste forbindelse under Kanalen, fra Frankrig til Det Forenede Kongerige adgang til afgiftsfrie faciliteter svarende til dem, der er tilgængelige for personer, der rejser fra en medlemsstat til et tredjeland ad søvejen. 
            
            
               Passagerer, der benytter den faste forbindelse under Kanalen, kan sidestilles med færgepassagerer, der forlader Unionens afgiftsområde. Når de passagerer, der benytter den faste forbindelse under Kanalen, har tjekket ind og er ankommet til terminalen med de afgiftsfrie butikker, vil de være i samme situation som passagerer i en havn, idet de fortsætter deres rejse til et tredjeland. 
            
            
               Terminalen ved den faste forbindelse under Kanalen kan ikke sammenlignes med en jernbaneterminal, da der ikke er noget tog, der standser ved denne terminal, men udelukkende pendultog, der kun er tilgængelige for køretøjer og ikke for gående passagerer. Passagerer, der benytter den faste forbindelse under Kanalen, kan ikke stige af toget, før de når frem til bestemmelsesstedet. Derfor vil risikoen for, at rejsende ikke overholder kvoterne for punktafgift og afgiftsfri import, og dermed toldmyndighedernes kontrolbyrde være begrænset og svare til rejsende med skib eller fly.
            
            
               •Sammenhæng med de gældende regler på samme område
            
            
               For at undgå unddragelse og misbrug af afgifter skal det ifølge de gældende regler klart fremgå, i hvilke situationer afgiftsfrit salg til rejsende, der forlader Unionens område, er tilladt. Terminalen ved den faste forbindelse under Kanalen har karakter af en havn og er direkte forbundet med havnen i Calais. Begge infrastrukturer gør det muligt at krydse havet på samme betingelser.
            
            
               
                  Den rejsendes bestemmelsessted er fastsat til et tredjeland, og det er lettere at kontrollere mængden af afgiftsfrie varer, som den rejsende har købt. Risikoen for svig, navnlig risikoen for, at passagerer køber afgiftsfrie varer uden at forlade Unionen, er derfor begrænset.
               
            
            
               •Sammenhæng med Unionens politik på andre områder
            
            
               
                  Foranstaltningen er forenelig med det indre markeds funktion og behovet for at sikre fair konkurrence. Den vil minimere forskelsbehandlingen mellem den faste forbindelse under Kanalen og havnene i Calais og Dunkerque og mellem dens franske terminal (Coquelles) og dens britiske terminal (Folkestone), der kan anses for at befinde sig i en lignende retlig og faktisk situation i den i punktafgiftsdirektivet fastlagte betydning. Personbefordringen via den faste forbindelse under Kanalen er desuden i konkurrence med søtransport på det samme relevante marked. Genindførelsen af den særlige status vedrører udelukkende den faste forbindelse under Kanalen i den franske terminal (Coquelles) og ikke jernbaneterminaler. I betragtning heraf vil foranstaltningen ikke føre til urimelig konkurrenceforvridning eller hindre det indre markeds funktion. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               Det foreslåede direktiv ændrer punktafgiftsdirektivet på grundlag af artikel 113 i traktaten om Den Europæiske Unions funktionsmåde (TEUF). Denne artikel giver Rådet bemyndigelse til ved enstemmig afgørelse efter en særlig lovgivningsprocedure og efter høring af Europa-Parlamentet og Det Europæiske Økonomiske og Sociale Udvalg at vedtage bestemmelser om harmonisering af medlemsstaternes regler vedrørende indirekte skatter. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  Indirekte beskatning, som er omfattet af artikel 113 i TEUF, er ikke i sig selv et område, der falder ind under Den Europæiske Unions enekompetence i den i artikel 3 i TEUF fastlagte betydning.
               
            
            
               I henhold til artikel 14 i direktiv 2008/118/EF er afgiftsfrie butikker kun tilladt i Unionens lufthavne og havne med henblik på salg til passagerer, der forlader Unionens afgiftsområde.
            
            
               
                  Som følge heraf kan kun en ændring af direktiv 2008/118/EF gøre det muligt at åbne afgiftsfrie butikker i den franske terminal (Coquelles) ved den faste forbindelse under Kanalen. 
               
            
            
               •Proportionalitetsprincippet
            
            
               Forslaget er i overensstemmelse med proportionalitetsprincippet, idet det ikke går ud over, hvad der er nødvendigt for at nå de mål i traktaterne, der knyttet til et velfungerende indre marked. 
            
            
               •Valg af retsakt
            
            
               Forslaget er et direktiv om ændring af punktafgiftsdirektivet.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               Forslaget er en teknisk ændring af reglerne om afgiftsfrie butikker og udgør som sådan ikke en ny politik eller en væsentlig ændring af den eksisterende politik. 
            
            
               Det er en direkte følge af Det Forenede Kongeriges udtræden af Den Europæiske Union og den kendsgerning, at den faste forbindelse under Kanalen er blevet en grænseoverskridende forbindelse mellem et tredjeland og Unionen.
            
            
               Med dette forslag genindføres en tidligere bestemmelse
                  4
               , som gjorde det muligt at drive afgiftsfrie butikker i terminalerne ved den faste forbindelse over Kanalen. I Kommissionens rapport fra 1996 om medlemsstaternes forhandlerkontrolsystemer blev der gjort rede for formålet med denne bestemmelse: "For at sikre ligebehandling med færgerne gav Rådet tillige tilladelse til at fritage varer leveret af butikker beliggende i en af de to adgangsterminaler til Kanal-tunnelen".
            
            
               Samlet set er der ingen væsentlig økonomisk indvirkning på det indre marked, da den vil være begrænset til den franske terminal ved den faste forbindelse under Kanalen og således kun finde anvendelse på ét salgssted. Risikoen for tab af afgifter vil være meget begrænset.
            
            
               Terminalen ved den faste forbindelse under Kanalen kan nemlig ikke sammenlignes med en jernbaneterminal, da den ikke er tilgængelig for gående passagerer, men kun for køretøjer. Personer, der rejser via den faste forbindelse under Kanalen, kan ikke bevæge sig lige så hyppigt og frit som personer, der rejser over land. Risikoen for svig er begrænset.
            
            
               Desuden er situationen for den faste forbindelse under Kanalen unik i Europa, idet der er tale om en tunnel under havet mellem et EU-land og et tredjeland.
            
            
               Derfor blev hverken en konsekvensanalyse eller en offentlig høring anset for at være nødvendig.
            
            
               4.VIRKNINGER FOR BUDGETTET
            
            
               Punktafgifter er ikke en egen indtægt. Forslaget har derfor ingen virkninger for Unionens budget.
            
         
         
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Der er ikke behov for en gennemførelsesplan. Med dette forslag genindføres i punktafgiftsdirektivet en tidligere bestemmelse i direktiv 92/12/EØF, der anerkender den særlige status for den faste forbindelse under Den Engelske Kanal og sammenligner dens situation med en havn eller en lufthavn. Foranstaltningen vil ikke have nogen væsentlig økonomisk indvirkning på det indre marked, da den vil være begrænset til den franske terminal ved den faste forbindelse under Kanalen.
               
            
            
               2021/0418 (CNS)
            
            
               Forslag til
            
            
               RÅDETS DIREKTIV
            
            
               om ændring af direktiv 2008/118/EF og direktiv (EU) 2020/262 (omarbejdning) for så vidt angår afgiftsfrie butikker i Kanaltunnelens franske terminal
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 113,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Europa-Parlamentet
                  5
               ,
            
            
               under henvisning til udtalelse fra Det Europæiske Økonomiske og Sociale Udvalg
                  6
               , 
            
            
               efter en særlig lovgivningsprocedure, og
            
            
               ud fra følgende betragtninger:
            
            
               (1)I henhold til artikel 14, stk. 1, i Rådets direktiv 2008/118/EF
                  7
                kan medlemsstaterne fritage punktafgiftspligtige varer, der leveres i afgiftsfrie butikker i Unionens lufthavne og havne med henblik på salg til rejsende til et tredjelandsområde, for betaling af punktafgift.
            
            
               (2)Den faste forbindelse under Kanalen er en jernbaneforbindelse med to tunneler under Den Engelske Kanal mellem Folkestone (Kent, Det Forenede Kongerige) og Coquelles (Pas-de-Calais, Frankrig). Den har en tilhørende servicetunnel og terminalområder i begge ender til kontrol af adgang til og udkørsel fra tunnelerne. Den har karakter af en søfartsforbindelse med grænsekontrol ved de to adgangsterminaler. Begge infrastrukturer gør det muligt at krydse havet på samme betingelser. 
            
            
               (3)Terminalen ved den faste forbindelse under Kanalen bør derfor betragtes som en havn i henhold til artikel 14 i Rådets direktiv 2008/118/EF. 
            
            
               (4)Som følge af Det Forenede Kongeriges udtræden af Unionen, som førte til åbningen af afgiftsfrie butikker i navnlig havnene i Calais og Dunkerque og i Det Forenede Kongeriges terminal ved den faste forbindelse under Kanalen i Folkestone, bør der gives tilladelse til at åbne afgiftsfrie butikker i den franske terminal ved den faste forbindelse under Kanalen i Coquelles.
            
            
               (5)Eftersom passagerer, der benytter den faste forbindelse under Kanalen, ikke kan stige af toget, før de når frem til bestemmelsesstedet, vil risikoen for, at rejsende ikke overholder kvoterne for punktafgift og afgiftsfri import, og dermed også toldmyndighedernes kontrolbyrde være begrænset. For at undgå svig, unddragelse og misbrug skal Frankrig dog træffe de nødvendige kontrolforanstaltninger til at sikre korrekt anvendelse af afgiftsfritagelsen i de afgiftsfrie butikker i den franske terminal i Coquelles.
            
         
         
            
               (6)Eftersom Rådets direktiv (EU) 2020/262
                  8
                ophæver og erstatter direktiv 2008/118/EF med virkning fra den 13. februar 2023, bør den tilsvarende bestemmelse i direktiv (EU) 2020/262 også ændres.
            
            
               (7)Direktiv 2008/118/EF og (EU) 2020/262 bør derfor ændres —
            
            
               VEDTAGET DETTE DIREKTIV:
            
            
               Artikel 1
            
            
               Ændring af direktiv 2008/118/EF
            
            
               I artikel 14 i direktiv 2008/118/EF foretages følgende ændringer:
            
            
               (1)følgende indsættes som stk. 1a:
            
            
               "1a. Fritagelsen i stk. 1 gælder også for varer, der leveres af afgiftsfrie butikker i Kanaltunnelens franske terminal i Coquelles til passagerer, der er i besiddelse af transportdokumenter, som er gyldige til en rejse til Det Forenede Kongerige via den faste forbindelse under Kanalen."
            
            
               (2)stk. 3 affattes således:
            
            
               "3. Medlemsstaterne træffer de nødvendige foranstaltninger til at sikre, at fritagelserne i stk. 1, 1a og 2 anvendes på en sådan måde, at det forhindrer enhver form for unddragelse, undgåelse og misbrug.".
            
            
               Artikel 2
            
            
               Ændring af direktiv (EU) 2020/262
            
            
               I artikel 13 i direktiv (EU) 2020/262 foretages følgende ændringer:
            
            
               (1)følgende indsættes som stk. 1a:
            
            
               "1a. Fritagelsen i stk. 1 gælder også for varer, der leveres af afgiftsfrie butikker i Kanaltunnelens franske terminal i Coquelles til passagerer, der er i besiddelse af transportdokumenter, som er gyldige til en rejse til Det Forenede Kongerige via den faste forbindelse under Kanalen."
            
            
               (2)stk. 3 affattes således:
            
            
               "3. Medlemsstaterne træffer de nødvendige foranstaltninger til at sikre, at fritagelserne i stk. 1, 1a og 2 anvendes på en sådan måde, at det forhindrer enhver form for unddragelse, undgåelse og misbrug.".
            
            
               Artikel 3
            
            
               Hvis en medlemsstat beslutter at anvende fritagelsen i artikel 14, stk. 1, i direktiv 2008/118/EF i overensstemmelse med artikel 1 i nærværende direktiv eller fritagelsen i artikel 13, stk. 1, i direktiv (EU) 2020/262 i overensstemmelse med artikel 2 i nærværende direktiv og vedtager de love og administrative bestemmelser, der er nødvendige for at efterleve nærværende direktiv, meddeler den straks Kommissionen disse love og bestemmelser.
            
            
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaten.
            
         
         
            
               Artikel 4
            
            
               Dette direktiv træder i kraft på tyvendedagen efter offentliggørelsen i Den Europæiske Unions Tidende.
            
            
               Artikel 5
            
            
               Dette direktiv er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     
               
               
                     Formand
               
            
         
         
            
                  
                     (1)
                  
                        Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (EUT L 9 af 14.1.2009, s. 12), der blev ophævet og erstattet af direktiv (EU) 2020/262, som træder i kraft den 13. februar 2023.
               
               
                  
                     (2)
                  
                        Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed (EFT L 76 af 23.3.1992, s. 1).
               
               
                  
                     (3)
                  
                        Betragtning 14 i Rådets direktiv 2008/118/EF.
               
               
                  
                     (4)
                  
                        Artikel 28 i Rådets direktiv 92/12/EØF.
               
               
                  
                     (5)
                  
                        EUT C  af , s. .
               
               
                  
                     (6)
                  
                        EUT C  af , s. .
               
               
                  
                     (7)
                  
                        Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (EUT L 9 af 14.1.2009, s. 12).
               
               
                  
                     (8)
                  
                        Rådets direktiv (EU) 2020/262 af 19. december 2019 om den generelle ordning for punktafgifter (EUT L 58 af 27.2.2020, s. 4).